### Beslutningstema

Budgetlægning 2025-2028. Budgetforslag fremsendes til Kommunalbestyrelsens 2. behandling

### Historik

Kommunalbestyrelsen har den 19. september behandlet forslag til budget 2025 og overslagsårene 2026-2028 samt fastsat tidsfrister for ændringsforslag og høringssvar.

### Sagsfremstilling

Forslag til 1. behandling forelå på baggrund af følgende forudsætninger:

* Kommunal personskatteprocent uændret på 25,3%
* Grundskyldspromille på 10,80, 6,44 for landbrug m.v.

I forhold til dækningsafgift for offentlige ejendomme opkræves i 2025 ét samlet beløb pr. ejendom, svarende til det beløb, der er opkrævet i 2025. Der opkræves ikke dækningsafgift for erhvervsejendomme.

Skatteindtægterne beror på det statsgaranterede udskrivningsgrundlag. Der er udarbejdet særskilt notat om valget mellem statsgaranti og selvbudgettering af generelle tilskud og skatteindtægter for 2025. Anbefalingen om valg af statsgaranti eller selvbudgettering drøftes på Økonomiudvalgets møde.

Budgetforslaget var baseret på den aftale, Kommunalbestyrelsen indgik den 4. september 2024.

Kommunalbestyrelsen vedtog at oversende budgetforslaget til 2. behandling, idet ændringsforslag skulle være indsendt senest 26. september kl. 12.00. Ved fristens udløb er der ikke kommet nogen ændringsforslag.

Efter Kommunalbestyrelsens 1. behandling er der indarbejdet tekniske korrektioner på samlet set 4,801 mio. kr. i budgetperioden (udgift).

For at bidrage til overholdelse af den udmeldte anlægsramme for kommunerne under ét, flyttes vejkapital/asfaltering på 19,9 mio. kr. fra anlæg til drift. Tønder Kommune overholder fortsat den vejledende ramme til serviceudgifter.

Budgetforslaget med de tekniske ændringer til 2. behandling er vedlagt som bilag.

Budgettet har været til høring hos de høringsberettigede. Fristen for høringssvar er 29. september. Samlet notat fra de høringsberettigede udsendes efter høringsfristens udløb.

### Indstilling Direktionen indstiller,

|  |  |
| --- | --- |
| at | det besluttes om der skal vælges et statsgaranteret udskrivningsgrundlag eller et selvbudgetteret udskrivningsgrundlag for 2025, |
| at | den kommunale udskrivningsprocent fastholdes på 25,3 %, |
| at | grundskyldspromillen fastholdes på 10,80, dog 6,44 for landbrug m.v., |
| at | takster for 2025 fremsendes til Kommunalbestyrelsens godkendelse, |
| at | administrationen bemyndiges til, om nødvendigt, at foretage øvrige tekniske ændringer, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 3. oktober 2024, pkt. 3:

Indstillingen anbefales, idet der vælges selvbudgettering med budgettering på det statsgaranterede udskrivningsgrundlag, selvom Tønder Kommunes grundforudsætninger tilsiger et valg af statsgaranti.

Steve Holm (C) og Ove Henriksen (O) deltog ikke i mødet.

### Beslutning

Økonomiudvalgets indstilling godkendt.